സുപ്രിംകോടതി വിധി മാനിക്കുന്നു വിചാരണ നേരിടും, നിരപരാധിത്വം തെളിയിക്കാന് ശ്രമിക്കും മന്ത്രിസ്ഥാനം രാജിവെക്കേണ്ട സാഹചര്യവുമില്ല കേസ് അവകാശ പോരാട്ടങ്ങളുടെ ഭാഗമെന്ന് കെ ശിവന്കുട്ടി മന്ത്രിയുടെ രാജി ആവശ്യപ്പെട്ട് പ്രതിപക്ഷം യുഡിഎഫ് ഉന്നയിച്ച ചോദ്യങ്ങളാണ് കോടതിയുടേതെന്നും വി ഡി സതീശന് ന്യൂഡല്ഹി: നിയമസഭാ കയ്യാങ്കളിക്കേസില് സുപ്രീംകോടതി വിധി അംഗീകരിക്കുന്നുവെന്ന് വിദ്യാഭ്യാസ മന്ത്രി വി ശിവന്കുട്ടി. നിരപരാധിത്വം വിചാരണക്കോടതിയില് തെളിയിക്കും. കോടതി ഭരണഘടനാപരമായ കാര്യങ്ങളാണ് പരിശോധിച്ചത്. വിധിയുടെ വിശദാംശം വന്നതിന് ശേഷം കൂടുതല് പ്രതികരിക്കാമെന്നും ശിവന്കുട്ടി വ്യക്തമാക്കി. പ്രതിഷേധം രാഷ്ട്രീയ അവകാശ പോരാട്ടമായിരുന്നെന്നും സംഭവിച്ചതില് കുറ്റബോധമില്ലെന്നും വി.ശിവന്കുട്ടി പ്രതികരിച്ചു. മന്ത്രി സ്ഥാനം രാജിവെക്കേണ്ട സാഹചര്യമില്ല. അത് സംബന്ധിച്ച് കോടതി ഒരു നിരീക്ഷണവും നടത്തിയിട്ടില്ല. ഇത് ഇന്ത്യാ രാജ്യത്ത് ആദ്യത്തെ വിധിയല്ലെന്നും ശിവന്കുട്ടി പറഞ്ഞു. സംഭവത്തില് കുറ്റബോധമില്ലെന്നും നിയമപരമായി വിചാരണ നേടിരുമെന്ന് എ കുഞ്ഞമ്മദ് കുട്ടി മാസ്റ്റര് എംഎല്എയും വ്യക്തമാക്കി. അതേസമയം പ്രതിപക്ഷം മന്ത്രി ശിവന്കുട്ടിയുടെ രാജി ആവശ്യപ്പെട്ടു രംഗത്തുവന്നു. യുഡിഎഫ് ഉന്നയിച്ച ചോദ്യങ്ങളാണ് കോടതിയില് നിന്നും ഉണ്ടായതെന്ന് പ്രതിപക്ഷ നേതാവ് വിഡി സതീശന് വ്യക്തമാക്കി. നിയമസഭാ കയ്യാങ്കളിക്കേസില് വിദ്യാഭ്യാസ മന്ത്രി വി ശിവന്കുട്ടി അടക്കമുള്ളവര് വിചാരണ നേരിടണമെന്നാണ് സുപ്രീംകോടതിയുടെ നിര്ണായക വിധി. നിയമസഭയിലെ അക്രമങ്ങളില് ജനപ്രതിനിധികള്ക്ക് നിയമപരിരക്ഷ നല്കാനാകില്ലെന്ന് ചൂണ്ടിക്കാട്ടിയ കോടതി കേസ് പിന്വലിക്കാനുള്ള സര്ക്കാറിന്റെ ആവശ്യം തള്ളിയത്. കേസ് പിന്വലിക്കാനാകില്ലെന്നും മന്ത്രി വി. ശിവന് കുട്ടി അടക്കം ആറു പ്രതികളും വിചാരണ നേരിടണമെന്നും ജസ്റ്റിസ് ഡി.വൈ. ചന്ദ്രചൂഡ് അധ്യക്ഷനായ ബെഞ്ച് വിധിക്കുകയായിരുന്നു. മന്ത്രി ശിവന് കുട്ടിയെ കൂടാതെ മുന് മന്ത്രിമാരായ ഇ.പി. ജയരാജന്, കെ.ടി. ജലീല്, മുന് എംഎല്എമാരായ കെ. അജിത്, സി.കെ. സദാശിവന്, കെ. കുഞ്ഞഹമ്മദ് എന്നിവരാണ് വിചാരണ നേരിടേണ്ടത്. എംഎല്എമാരുടെ അവകാശം ഭരണഘടനാ ഉത്തരവാദിത്തം നിറവേറ്റാന് മാത്രമാണ്. എംഎല്എമാര്ക്ക് പ്രത്യേക പരിഗണനയില്ല. അക്രമങ്ങള്ക്ക് പ്രത്യേക പരിരക്ഷ നല്കാനാകില്ലെന്നും കോടതി വ്യക്തമാക്കി. നേരത്തെ, ഹരജി പരിഗണിക്കവേ സംസ്ഥാന സര്ക്കാറിനെ രൂക്ഷ വിമര്ശനമാണ് സുപ്രീംകോടതി നടത്തിയത്. വി. ശിവന്കുട്ടി അടക്കമുള്ള സിപിഎം എംഎല്എമാര് നടത്തിയ അക്രമം അസ്വീകാര്യമാണെന്നും അവര് പൊതുസ്വത്ത് നശിപ്പിച്ചത് പൊറുക്കാനാകില്ലെന്നും സുപ്രീംകോടതി അഭിപ്രായപ്പെട്ടു. 2015ല് യു.ഡി.എഫ് സര്ക്കാറിന്റെ കാലത്ത് അന്നത്തെ ധനമന്ത്രി കെ.എം. മാണി ബജറ്റ് അവതരിപ്പിക്കുന്നത് തടയാന് പ്രതിപക്ഷാംഗങ്ങള് നിയമസഭയില് നടത്തിയ അതിക്രമങ്ങളാണ് കേസിനാധാരം. നിയമസഭ തെരഞ്ഞെടുപ്പിന് ദിവസങ്ങള് മാത്രം ശേഷിക്കെ, മന്ത്രിമാരായ ഇ.പി. ജയരാജന്, കെ.ടി. ജലീല്, അന്നത്തെ എംഎല്എമാരായിരുന്ന വി. ശിവന്കുട്ടി, കെ. അജിത്, സി.കെ. സദാശിവന്, കെ. കുഞ്ഞഹമ്മദ് എന്നിവര് വിചാരണ നേരിടണമെന്ന് ഉത്തരവുണ്ടായി. കേസ് അവസാനിപ്പിക്കണമെന്ന് ആവശ്യപ്പെട്ട് പ്രതികളായ മന്ത്രി വി. ശിവന്കുട്ടി, മുന് മന്ത്രിമാരായ ഇ.പി. ജയരാജന്, കെ.ടി. ജലീല് തുടങ്ങിയവരും കോടതിയെ സമീപിച്ചിരുന്നു. എന്നാല്, ബാഹ്യസ്വാധീനത്തിന്റെ അടിസ്ഥാനത്തിലാണ് കേസ് പിന്വലിക്കാന് അപേക്ഷ നല്കിയതെന്ന് വിലയിരുത്തിയാണ് തിരുവനന്തപുരം സി.ജെ.എം കോടതിയുടെ ഉത്തരവുണ്ടായത്. തുടര്ന്ന്, ശിവന്കുട്ടിയുടെ പരാതിയുടെ അടിസ്ഥാനത്തില് സര്ക്കാറിന്റെ നിലപാട് കോടതിയില് അറിയിക്കുന്നതില് വീഴ്ചവരുത്തിയെന്ന് ആരോപിച്ച് ഡെപ്യൂട്ടി ഡയറക്ടര് ഓഫ് പ്രോസിക്യൂഷനായിരുന്ന വനിതയെ മാറ്റുകയും ചെയ്തു. കൈയാങ്കളിയില് മന്ത്രിമാരടങ്ങുന്ന സാമാജികര്ക്കെതിരെ എടുത്ത കേസ് അവസാനിപ്പിക്കാനുള്ള ആവശ്യം തള്ളിയ സി.ജെ.എം കോടതി നടപടി ചോദ്യം ചെയ്ത് സമര്പ്പിച്ച ഹരജിയാണ് ഹൈക്കോടതി തള്ളിയത്. തെരഞ്ഞെടുക്കപ്പെട്ട അംഗങ്ങള്ക്ക് സഭയുടെ അന്തസ്സ് സംരക്ഷിക്കാനുള്ള ധാര്മിക ചുമതലയുണ്ടെന്നതടക്കം വിലയിരുത്തി കേസ് പിന്വലിക്കാന് അനുമതി നല്കണമെന്ന സര്ക്കാര് ആവശ്യം കോടതി നിഷേധിച്ചു. തുടര്ന്നാണ് ഹൈക്കോടതി വിധിക്കെതിരെ കേരള സര്ക്കാര് സുപ്രീംകോടതിയെ സമീപിച്ചത്. നിയമപരമായ വശങ്ങള് പരിശോധിക്കുന്നതില് ഹൈക്കോടതി സിംഗിള് ബെഞ്ചിന് വീഴ്ച പറ്റിയെന്ന് ചൂണ്ടിക്കാട്ടി അപ്പീല് നല്കാമെന്ന അഡീഷനല് അഡ്വക്കറ്റ് ജനറല് കെ.കെ. രവീന്ദ്രനാഥിന്റെ നിയമോപദേശത്തിലാണ് സുപ്രീംകോടതിയില് ഹരജി നല്കിയത്. Stories you may Like